10. การควบคุมภายใน

  การควบคุมภายในที่มีประสิทธิภาพถือเป็นกลไกที่สำคัญของฝ่ายบริหารซึ่งจะสะท้อนให้เห็นถึงระบบการกำกับดูแลกิจการที่ดี
  โดยบริษัท ได้เน้นหลัก 5 ประการ คือ

1.  องค์กรและสภาพแวดล้อม (Organizational Control and Environmental
    Measure)

2.  การบริหารความเสี่ยง (Risk Management Measure)

3.  การควบคุมการปฏิบัติงานของฝ่ายบริหาร (Management Control Activities)

4.  ระบบสารสนเทศและการสื่อสารข้อมูล (Informational and Communication
    Measure)

5.  ระบบการติดตาม (Monitoring)

จากหลักการ 5 ข้อดังกล่าว
คณะกรรมการมีความเห็นว่าบริษัทมีระบบควบคุมภายในที่เพียงพอและเหมาะสม
มีการกำหนดให้ผู้ตรวจสอบภายในเสนอแผนการตรวจสอบพร้อมทั้งขั้นตอนวิธีปฏิบัติงานโดยให้รายงานตรงต่อคณะกรรมการตรวจสอบ
รวมทั้งมีระบบการควบคุมภายในในเรื่องการทำธุรกรรมกับ ผู้ถือหุ้นรายใหญ่ กรรมการ ผู้บริหาร
หรือ ผู้ที่เกี่ยวข้องกับบุคคลดังกล่าว อย่างเพียงพอ นอกจากนี้
คณะกรรมการได้ส่งเสริมและสนับสนุนให้ฝ่ายบริหารดำเนินการพัฒนาคุณภาพของระบบการควบคุมภายในอย่างต่อเนื่อง
เพื่อเสริมสร้างให้บริษัทมีการกำกับดูแลกิจการที่ดี (Good Corporate Governance)

บริษัทมีการจัดทำระเบียบวิธีปฏิบัติงานที่รัดกุม
โดยมีการแบ่งแยกหน้าที่ความรับผิดชอบของแต่ละส่วนงาน
รวมทั้งมีการวางระบบเพื่อให้สามารถสอบทานการดำเนินงานภายในของแต่ละฝ่าย
นอกจากนี้เพื่อให้มีการคานอำนาจระหว่างกลุ่มผู้ถือหุ้น
บริษัทได้กำหนดให้กรรมการผู้มีอำนาจลงนามผูกพันบริษัท
อย่างน้อยต้องประกอบด้วยกรรมการจากผู้ถือหุ้นรายใหญ่ 2 กลุ่มจากกลุ่มผู้ถือหุ้นรายใหญ่ทั้งหมด 3
กลุ่ม กล่าวคือ จะต้องเป็นนายอารีย์ พุ่มเสนาะ หรือ นาย ธีระ พุ่มเสนาะ หรือ นางจันทน์กะพ้อ
ดิสกุล (กลุ่มพุ่มเสนาะ) ลงลายมือชื่อร่วมกับ นายทวีศักดิ์ หวังก่อเกียรติ (กลุ่มหวังก่อเกียรติ) หรือ
นายวงษ์สวัสดิ์ วงษ์สว่าง คนใดคนหนึ่งรวมเป็นสองคนและประทับตราสำคัญของบริษัท
ซึ่งวิธีปฏิบัติดังกล่าวครอบคลุมถึงการสั่งจ่ายเช็คของบริษัท

นอกจากนี้ บริษัทยังมีสำนักงานตรวจสอบภายใน ซึ่งจะรายงานโดยตรงต่อคณะกรรมการตรวจสอบ
ทำหน้าที่ในการควบคุมดูแลและตรวจสอบการดำเนินงานภายในบริษัท ให้เป็นไปอย่างโปร่งใส
เหมาะสม รัดกุม และเป็นไปตามอำนาจการดำเนินการของบริษัท
รวมทั้งติดตามข้อมูลและตรวจสอบรายการต่าง ๆ ตามที่คณะกรรมการตรวจสอบมอบหมาย

รายงานคณะกรรมการตรวจสอบ

  ในรอบบัญชีปี 2552 คณะกรรมการตรวจสอบ ได้ปฏิบัติหน้าที่ตามขอบเขตที่คณะกรรมการบริษัท
  ได้มอบหมายให้กำกับดูแลตามข้อบังคับว่าด้วยคณะกรรมการตรวจสอบ
  โดยคณะกรรมการตรวจสอบจัดประชุมทั้งสิ้น 5
  ครั้งและคณะกรรมการตรวจสอบเข้าร่วมประชุมครบทั้ง 5 ครั้ง
  สรุปสาระสำคัญในการปฏิบัติหน้าที่ได้ดังนี้

1.  สอบทานงบการเงินรายไตรมาสและประจำปี 2552 ของบริษัท ซี.ไอ.กรุ๊ป จำกัด ( มหาชน
    ) กับฝ่ายบริหาร และสำนักงานตรวจสอบภายใน รวมทั้งได้เชิญผู้สอบบัญชีเข้าร่วมประชุม
    ชี้แจงข้อซักถามเกี่ยวกับการจัดทำงบการเงินตามข้อกำหนดของกฏหมาย และมาตรฐานบัญชี
    จนเป็นที่พอใจ ก่อนที่จะให้ความเห็นชอบต่องบการเงินดังกล่าว ในปี 2552
    คณะกรรมการได้ประชุมร่วมกับผู้สอบบัญชี โดยไม่มีฝ่ายบริหารของบริษัท 2 ครั้ง
    เพื่อปรึกษาหารือกันอย่างเป็นอิสระ ถึงประเด็นสำคัญ ๆ
    ในการจัดทำงบการเงินและการเปิดเผยข้อมูลที่เป็นประโยชน์กับผู้ใช้งบการเงินก่อนกำหนดเวลาของตลาดหลักทรัพย์แห่งประเทศไทย
    โดยไม่มีการปรับปรุงรายการที่เป็นสาระสำคัญ
    จากผู้สอบบัญชีเมื่อมีการสอบทานหรือตรวจสอบแล้ว

2.  การกำกับดูแลงานตรวจสอบภายใน
    มีการสอบทานของสำนักงานตรวจสอบภายในในการปฏิบัติงานตามแผนที่กำหนดไว้
    พิจารณาให้ความเห็นชอบขอบเขตการปฏิบัติงาน แผนการตรวจสอบประจำปี
    ตลอดจนบุคลากรให้เพียงพอและเหมาะสม
    และเชื่อว่าประสิทธิภาพของการควบคุมภายในอยู่ในระดับที่สมเหตุสมผล
    ประกอบกับได้ให้ข้อเสนอแนะและข้อสังเกตเพื่อเป็นประโยชน์ต่อการตรวจสอบ
    รวมทั้งพิจารณารายงานผลการปฏิบัติงานและความเป็นอิสระของสำนักงานตรวจสอบภายในด้วย

3.  สอบทานให้บริษัทมีการกำกับดูแลติดตามให้หน่วยงานผู้รับตรวจแก้ไขตามแนวทางปรับปรุงที่ได้ตกลงร่วมกันภายในระยะเวลาที่กำหนดไว้
    มีการกำกับดูแลกิจการด้วยความโปร่งใส

4.  ประชุมร่วมกับผู้บริหารที่เกี่ยวข้อง ผู้สอบบัญชีภายนอก และ ผู้ตรวจสอบภายใน
    เพื่อให้ข้อเสนอแนะที่เป็นประโยชน์ต่อการบริหาร
    โดยฝ่ายจัดการได้ปรับปรุงแก้ไขตามข้อเสนอแนะอย่างเหมาะสม

5.  สอบทานให้บริษัทมีระบบควบคุมภายในและการตรวจสอบภายใน
    ให้มีความเหมาะสมและมีประสิทธิภาพ
    และเพื่อให้เป็นไปตามมาตรฐานการปฏิบัติงานวิชาชีพของการตรวจสอบภายใน

6.  สอบทานให้บริษัทปฏิบัติตามกฎระเบียบและกฎหมายว่าด้วยหลักทรัพย์และตลาดหลักทรัพย์
    หรือกฎหมายที่เกี่ยวข้องกับธุรกิจของบริษัท

7.  พิจารณา คัดเลือก กำหนดค่าตอบแทน และเสนอแต่งตั้งผู้สอบบัญชีประจำปี 2552
    โดยพิจารณาประเมินผลการปฏิบัติของผู้สอบบัญชีซึ่งได้ผลเป็นที่พอใจ
    รวมทั้งได้สอบทานคุณสมบัติของผู้สอบบัญชีให้ถูกต้องตามประกาศของ ก.ล.ต. และ ตลท. แล้ว
    คณะกรรมการตรวจสอบจึงมีมติเสนอคณะกรรมการบริษัทเพื่อพิจารณา
    และนำเสนอเพื่อขออนุมัติจากที่ประชุมผู้ถือหุ้น แต่งตั้ง นางณัฐสรัคร์ สโรชนันท์จีน
    ผู้สอบบัญชีรับอนุญาตเลขที่ 4563 และ/หรือ ศาสตราจารย์เกษรี ณรงค์เดช
    ผู้สอบบัญชีรับอนุญาตเลขที่ 76 หรือผู้สอบบัญชีท่านอื่นที่ กลต.ให้ความเห็นชอบ แห่งสำนักงาน
    เอ.เอ็ม.ที แอสโซซิเอท เป็นผู้สอบบัญชีของบริษัทฯ ประจำปีบัญชี 2552